**ŽYMIŲ ŽMONIŲ, ISTORINIŲ DATŲ, ĮVYKIŲ ĮAMŽINIMO IR GATVIŲ PAVADINIMŲ SUTEIKIMO KOMISIJOS POSĖDŽIO**

**PROTOKOLAS**

2019 m. sausio 4 d. Nr. (20.4.)-TAR1- 4

Klaipėda

Posėdis įvyko 2018 m. gruodžio 18 d. 11.00 val.

Vieta: Didysis pasitarimų kambarys („Akvariumas“), II a. fojė, Klaipėdos miesto savivaldybėje

Posėdžio pirmininkas Vytautas Čepas, Klaipėdos miesto savivaldybės tarybos narys, Žymių žmonių, istorinių datų, įvykių įamžinimo ir gatvių pavadinimų suteikimo komisijos pirmininkas

Posėdžio sekretorė Raimonda Mažonienė, Klaipėdos miesto savivaldybės administracijos Ugdymo ir kultūros departamento Kultūros skyriaus vyr. specialistė

Dalyvavo (6 nariai iš 9 ):

1. dr. Vytautas Čepas, Klaipėdos miesto savivaldybės tarybos narys, Žymių žmonių, istorinių datų, įvykių įamžinimo ir gatvių pavadinimų suteikimo komisijos pirmininkas;

2. Eugenija Krasauskienė, VĮ Registrų centro Klaipėdos filialo direktoriaus pavaduotoja registrui;

3. doc. dr. Silva Pocytė, Klaipėdos universiteto Baltijos regiono istorijos ir archeologijos instituto direktorė;

4. Birutė Radavičienė, Klaipėdos miesto savivaldybės administracijos Dokumento valdymo skyriaus vyr. specialistė;

5. Zita Genienė, Klaipėdos miesto savivaldybės Mažosios Lietuvos istorijos muziejaus Istorijos skyriaus vedėja;

6. prof. dr. Daiva Kšanienė, Klaipėdos universiteto profesorė emeritė.

Kiti posėdžio dalyviai:

1. Roma Songailaitė, Klaipėdos miesto savivaldybės Mažosios Lietuvos istorijos muziejaus Archeologijos ir restauracijos skyriaus vedėja;
2. Petras Bekėža, Lietuvos jūrininkų sąjungos pirmininkas, jūrinės kultūros koordinacinės tarybos pirmininkas;
3. Vytautas Vaičekauskas, Lietuvos jūrininkų sąjungos narys.

**DARBOTVARKĖ:**

1. **Dėl Alfonso Ramanausko atminimo įamžinimo.**
2. **Dėl Tilžės akto signataro Jurgio Lėbarto atminimo įamžinimo.**

**Posėdžio medžiaga:**

* *Mažosios Lietuvos Reikalų tarybos Klaipėdos krašto skyriaus 2018-07-26 Prašymas ir prašymo medžiaga:*
* *Trumpas Tilžės akto signataro ir šaulio Jurgio Lėbarto veiklos tekstas, 1 lapas;*
* *Memorialinės lentos teksto variantai, 1 lapas.*
* *Mažosios Lietuvos Reikalų tarybos 2018-10-01 raštas Nr.10-Kk „Dėl Tilžės akto signataro J. Lėbarto įamžinimo Klaipėdoje“, 1 lapas.*
* *Mažosios Lietuvos reikalų tarybos 2018-10-09 raštas „Jurgio Lėbarto klausimu“, 2 lapai;*
* *Klaipėdos Universiteto Baltijos regiono Istorijos ir archeologijos instituto2018-09-26 raštas Nr.49BRIAI-015 „Dėl Jurgio Lėbarto gyvenimo vietų paženklinimo informacine vieta“, 1 lapas;*
* *Žymių žmonių, istorinių datų, įvykių įamžinimo ir gatvių pavadinimų suteikimo komisijos 2018-09-12 pasitarimo protokolo 2018-10-12 Nr. (20.4.)-TAR1-135 išrašas (dėl J. Lėbarto įamžinimo), 3 lapai;*
* *Žymių žmonių, istorinių datų, įvykių įamžinimo ir gatvių pavadinimų suteikimo komisijos 2018-10-11 posėdžio protokolo 2018-10-12 Nr. (20.4.)-TAR1-157 išrašas (dėl J. Lėbarto įamžinimo), 3 lapai;*
* *Klaipėdos miesto planas, sudarytas apie 1934 m.*
* *Klaipėdos miesto savivaldybės mero 2018-11-29 raštas Nr.(4.78.)-R2-3371 „Dėl Jurgio Lėbarto atminimo įamžinimo“, 1 lapas;*
* *Lietuvos jūrininkų sąjungos 2018-08-01 raštas Nr.2-01-11 „Dėl Alfonso Ramanausko atminimo įamžinimo“ ir prašymo medžiaga:*
* *Iniciatyvinės grupės prašymo ir priedų su parašais kopija, 6 lapai;*
* *VĮ Klaipėdos valstybinio jūrų uosto direkcijos rašto „Dėl atminimo lentos Alfonsui Ramanauskui“ kopija, 1 lapas;*
* *Atminimo lentos A. Ramanauskui projekto (autorius Klaudijus Pūdymas) kopijos, 4 lapai.*
* *Klaipėdos miesto savivaldybės mero 2018-11-27 raštas Nr.(4.78E)-R2-3355 „Dėl informacijos apie Alfonsą Ramanauską“, 1 lapas;*
* *Lietuvos gyventojų genocido ir rezistencijos tyrimo centro 2018-11-28 raštas Nr.13R-361 „Dėl informacijos apie Alfonsą Ramanauską“, 1 lapas;*
* *Žymių žmonių, istorinių datų, įvykių įamžinimo ir gatvių pavadinimų suteikimo komisijos 2018-09-12 pasitarimo protokolo 2018-10-12 Nr. (20.4.)-TAR1-135 išrašas (dėl A. Ramanausko įamžinimo), 3 lapai;*
* *Žymių žmonių, istorinių datų, įvykių įamžinimo ir gatvių pavadinimų suteikimo komisijos 2018-10-11 posėdžio protokolo 2018-10-12 Nr. (20.4.)-TAR1-157 išrašas (dėl A. Ramanausko įamžinimo) , 3 lapai;*
* *Lietuvos jūrų laivininkystės laivų pozicijų 1989 m. rugpjūčio 16 d. sąrašas, 1 lapas.*

**1. SVARSTYTA. Dėl Alfonso Ramanausko atminimo įamžinimo.**

V. Čepas trumpai pristatė klausimo svarstymo istoriją: Lietuvos jūrininkų sąjunga, atstovaudama iniciatyvinę grupę, 2018-08-01 raštu Nr.2-01-11 „Dėl Alfonso Ramanausko atminimo įamžinimo“ kreipėsi į Klaipėdos miesto merą. Žymių žmonių, istorinių datų, įvykių įamžinimo ir gatvių pavadinimų suteikimo komisija šį klausimą svarstė du kartus: 2018-09-12 pasitarime, tačiau trūko kvorumo ir nebuvo galima priimti sprendimo, ir 2018-10-11 posėdyje, kuriame merui buvo rekomenduota kreiptis į Lietuvos gyventojų genocido ir rezistencijos tyrimo centrą, kad užklausti, ar Alfonsas Ramanauskas (gimęs 1929 m., miręs 1998 m.) nedalyvavo sovietinių represinių ar slaptųjų tarnybų veikloje. Išsiuntus mero raštą, buvo gautas atsakymas, kad Lietuvos gyventojų genocido ir rezistencijos tyrimo centro administruojamose duomenų bazėse nėra duomenų, kad Alfonsas Ramanauskas (gimęs 1929 m.) buvo susijęs su sovietinėmis represinėmis ar slaptomis tarnybomis.

 V. Čepas priminė Alfonso Ramanausko nuopelnus kaip Lietuvos jūrų laivininkystės įkūrėjo ir pažymėjo, kad sprendimą dėl įamžinimo reikėtų priimti šiandien, nes 2019 m. vasario 2 d. bus švenčiamas A. Ramanausko 90-mečio jubiliejus ir ta proga jūrininkai nori atidengti atminimo lentą ant Klaipėdos valstybinio jūrų uosto direkcijos pastato (J. Janonio g. 24).

P. Bekėža pristatė trumpą Alfonso Ramanausko biografiją ir nuopelnus Lietuvos jūrų laivininkystės istorijai. Pažymėjo, kad Lietuvos jūrų laivininkystė įsteigta A. Ramanausko iniciatyva ir jo atkaklumo dėka. Tuo metu Latvija, Estija, Ukraina jau turėjo savo laivininkystes. Papasakojo, kad jis visuomet stengėsi, kad čia dirbtų kuo daugiau lietuvių jūrininkų. Per 20 metų, kol Lietuvos jūrų laivininkystei vadovavo A. Ramanauskas, labai daug lietuvių kapitonų išaugo nuo paprasto jūreivio iki kapitono, išugdyta daug profesionalų jūrininkų, kurie, Lietuvai tapus nepriklausoma valstybe, užėmė aukštas pareigas jūrinėje sferoje: dėstė aukštosiose mokyklose, dirbo laivybos kompanijose. Jam vadovaujant Lietuvos jūrų laivininkystė buvo turtinga įmonė, todėl ji finansavo daugelio naujų pastatų statybą mieste: Lietuvos jūrų laivininkystės pastatą, kuriame šiuo metu yra Klaipėdos valstybinio jūrų uosto direkcija, Jūreivių mokyklą, kuri vėliau perduota Klaipėdos universitetui, prisidėjo labai daug prie miesto infrastruktūros vystymo. Prisidėta prie Jūrininkų ligoninės statybos, pastatyti „Vanagupės“ poilsio namai Palangoje. Nežiūrint to, kad laivai plaukiojo su raudona vėliava, tačiau jų registracijos uostas buvo Klaipėda ir nemažai laivų buvo su lietuviškais pavadinimais, buvo daug jūreivių ir kapitonų su lietuviškomis pavardėmis. Taip Lietuvos ir Klaipėdos vardas buvo nešamas per pasaulį.

 P. Bekėža informavo, kad atminimo lentos projektą parengė skulptorius Klaudijus Pūdymas. Pristatė atminimo lentos projektą. Pažymėjo, kad tai būtų naujo stiliaus atminimo lenta, kur portreto bareljefas ir raidės bus iškilios metalo plokštėje. Informavo, kad atminimo lenta bus pagaminta Lietuvos jūrininkų sąjungos lėšomis.

V. Vaičekauskas informavo, kad Lietuvos jūrų laivininkystė kas dieną išleisdavo laivų pozicijų sąrašą. Pristatė Lietuvos jūrų laivininkystės laivų pozicijų 1989 m. rugpjūčio 16 d. sąrašą, kuriame iš 42 Lietuvos jūrų laivininkystės laivų, tą dieną Klaipėdos uoste buvo 7 laivai su lietuviškais pavadinimais: „J. Paleckis“, „Klaipėda“, „Vilnius“, „Kapsukas“, „Kėdainiai“, „Kupiškis“, „Kretinga“. Pagal šį sąrašą laivams vadovavo 7 lietuvių kapitonai: Ruginis, Grincevičius, Lukoševičius, Šostakas, Gudavičius, Gramba, Karklius, tačiau lietuvių kapitonų iš tiesų tuo metu buvo daug daugiau - kiti tuo metu dirbo ne Lietuvos jūrų laivininkystėje arba atostogavo. Pažymėjo, kad Lietuvos jūrų laivininkystė turėjo didelį autoritetą, dirbti joje buvo prestižo reikalas, todėl jūrininkai (ne tik lietuviai, bet ir kitų tautybių) užsienyje išdidžiai prisistatydavo, kad jie yra iš Lietuvos. Kaip didelės įmonės vadovas - A. Ramanauskas buvo paprastas žmogus, todėl pas jį bet kas galėdavo ateiti, pasikalbėti.

 Komisijos nariai vieningai pritarė Alfonso Ramanausko atminimo įamžinimui.

 V. Čepas pasiūlė svarstyti atminimo lentos tekstą.

 Komisijos nariai svarstė siūlomą jūrininkų atminimo lentos teksto projektą.

**NUTARTA:**

1. Pritarti Alfonso Ramanausko atminimo įamžinimui. Rekomenduoti Kultūros skyriui rengti Klaipėdos miesto savivaldybės tarybos sprendimo projektą dėl Alfonso Ramanausko atminimo įamžinimo, įrengiant atminimo lentą ant VĮ Klaipėdos valstybinio jūrų uosto direkcijos administracinio pastato J. Janonio g. 24 (buvęs Lietuvos jūrų laivininkystės pastatas).

Atminimo lenta bus pagaminta Lietuvos jūrininkų sąjungos lėšomis.

2. Patvirtinti tokį Alfonso Ramanausko atminimo lentos tekstą:

|  |
| --- |
| ŠIAME PASTATE DIRBOLIETUVOS JŪRŲ LAIVININKYSTĖS ĮKŪRĖJASIR ILGAMETIS (1969-1989) VIRŠININKASALFONSAS RAMANAUSKAS(1929-1998) |

Nutarimas priimtas bendru sutarimu.

**2. SVARSTYTA. Dėl Tilžės akto signataro Jurgio Lėbarto atminimo įamžinimo.**

V. Čepas priminė, kad praeitame Komisijos posėdyje buvo pavesta Z. Genienei patikslinti J. Lėbarto biografines aplinkybes.

 Z. Genienė informavo, kad pastate Liepų g. 12 (1934 m. Liepų g. 4) fiksuota, kad jame 1934 m. veikė Šaulių sąjungos būstinė, tačiau ta vieta nelabai atitinka J. Lėbarto biografiją. Priminė, kad Komisijai pateiktuose raštuose nurodyta, kad Šaulių būstinė migravo ir veikė įvairiose vietose.

Z. Genienė papasakojo, kad Klaipėdoje yra 3 vietos, kurios tiktų J. Lėbarto įamžinimui: Lietuvių klubas Liepų gatvėje už pašto, taip pat Palangos gatvėje (Nr.33, ne Nr.30, nes Mažosios Lietuvos reikalų tarybos 2018-10-09 rašte „Jurgio Lėbarto klausimu“ pateikta klaidinga informacija) buvusio kazino pastatas, dabar St. Šimkaus konservatorija.

Klaipėdoje yra viena vieta, kuri istoriškai susijusi ir su Šaulių sąjungos Klaipėdos būrio kūrimosi pradžia ir su Jurgiu Lėbartu. Tai būtų pastatas dabartinėje Tiltų g. 16, 1923–1938 m. numeruojamas Friedricho Vilhelmo gatvės 35/36 numeriu. Istoriniuose šaltiniuose - tiek spaudoje, tiek Šaulių sąjungos kūrimosi dokumentuose, randama pažymėta, kad šiame pastate 1923 m. gegužės 15 d. veikė Šaulių sąjungos raštinė, kuri buvo įsikūrusi Vyriausiojo Mažosios Lietuvos gelbėjimo komiteto būstinėje (1923-1924). Šiame pastate dirbo J. Lėbartas, kuris buvo Gelbėjimo komiteto vicepirmininkas ir kartu Šaulių sąjungos kūrėjas. Paskui Šaulių sąjunga išsikraustė į geresnes patalpas Palangos g., vėliau į Laivogatvio g. ir kitur. Pastatas yra perstatytas. Dabar šiame pastate yra prekybos centras „Kiras“.

V. Čepas ir kiti Komisijos nariai patikslino, kad pastato nebėra ir ilgą laiką toje vietoje nieko nebuvo, tik kioskai, o dabar toje vietoje pastatytas jau kitas pastatas.

S. Pocytė pritarė, kad vieta tinkama, nes neiškraipo istorijos, kadangi J. Lėbartas Klaipėdoje aktyviai veikė 1923-1925 m., o paskui nuo 1925 m. jis „migruoja“ į Šilutę ir praktiškai visa jo veikla toliau jau susijusi su Šilute, todėl netinka atminimo lentą kabinti ant pastato Liepų g. 12 (1934 m. Liepų g. 4), kuriame 1934 m. veikė Šaulių sąjungos štabas, nes J. Lėbartas tuo metu jau fiziškai gyveno Šilutėje. Priminė, kad Komisija jau turi praktikos tokiems atvejams ir atminimo lentoje tuomet rašoma *„šioje vietoje stovėjusiame pastate..“.*

S. Pocytė pažymėjo, kad jeigu reikėtų įamžinti Šaulių sąjungą, tai tiktų adresas Liepų g. 12. Tačiau J. Lėbarto įamžinimui geriausiai tiktų pastatas Tiltų g. 16.

Komisijos nariai pritarė dėl adreso Tiltų g. 16.

Komisijos nariai tarėsi dėl Jurgio Lėbarto atminimo lentos teksto.

**NUTARTA:**

1. Pritarti Tilžės akto signataro Jurgio Lėbarto įamžinimui, pakabinant atminimo lentą ant pastato Tiltų g. 16 (1923 m. Fridricho Vilhelmo g. 35/36).

2. Rekomenduoti Kultūros skyriui rengti miesto tarybos sprendimo projektą dėl Tilžės akto signataro J. Lėbarto įamžinimo. Atminimo lenta bus pagaminta Mažosios Lietuvos reikalų tarybos Klaipėdos skyriaus lėšomis.

3. Patvirtinti tokį Jurgio Lėbarto atminimo lentos tekstą:

|  |
| --- |
| ŠIOJE VIETOJE STOVĖJUSIAME PASTATE 1923-1925 M. DIRBO TILŽĖS AKTO SIGNATARAS, LIETUVOS ŠAULIŲ SĄJUNGOS NARYS JURGIS LĖBARTAS (1879-1944) |

Nutarimas priimtas bendru sutarimu.

Posėdis baigėsi 12.00 val.

Posėdžio pirmininkas Vytautas Čepas

Posėdžio sekretorė Raimonda Mažonienė